Izvor: Beogradska filharmonija

Ogromno interesovanje je vladalo za koncert koji je Beogradska filharmonija održala sinoć na Kolarcu, i kompoziciju "Ludnica" Tomasa Adeza koja opisuje tehno žurku u velikom klubu.

U dupke punoj sali, podmlađena publika je popunila sav slobodan prostor naslanjajući se i na zidove, a bilo je mnogo onih koji su sedeli na podu.

Gabrijel Felc, šef-dirigent Beogradske filharmonije, publici je pružio nešto sasvim jedinstveno - priredio je svojevrsni vodič kroz ovo delo tako što je uoči svakog stava objašnjavao kompozitorove postupke i to na srpskom jeziku, saopštila je Filharmonija.

Publika je čula kako Beogradska filharmonija svira tehno i osetila atmosferu velikih klubova gde se ritmovi sudaraju.

Mnogo više od zagrevanja za "tehno žurku" bio je prvoklasan nastup violiniste Sergeja Krilova koji je izveo Drugi koncert za violinu i orkestar Prokofjeva, dobivši ovacije. Koncert krunisan tehno "Ludnicom" Adeza, simbolično je započeo "Malom noćnom muzikom" Mocarta.